ኬንያ በሙስና ወንጀል የተጠረጠሩ ሀምሳ አራት ሰዎችን መክሰሷ ተገለጸ
ኬንያ በሙስና ወንጀል የተጠረጠሩ ሀምሳ አራት ሰዎችን መክሰሷ ተገልጸዋል፡፡ተጠርጣሪዎቹ በአብዛኛው ለመሰረተ ልማት የተመደበ በጀትን ሰርቀው ለግል ጥቅማቸው አውለዋል የሚል ክስ ነው የቀረበባቸው፡፡የኬንያ ባለስልጣናት ለክስ ያቀረቧቸው 54 ሰዎች አብዛኛዎቹ የመንግስት ሰራተኞች እንደሆኑም ተገልጸዋል፡፡በተደረገባቸው ምርመራም አንድ መቶ ሚሊዮን ዶላር ለህዝብ ጥቅም ለሚውሉ ፕሮጀክቶች ከተመደበው በጀት መዝረፋቸው ተነግሯል፡፡ኬንያ ሙስና በእጅጉ ከተንሰራፋባቸው የአፍሪካ አገራት አንዷ ብትሆንም የአገሪቱ ባለስልጣናት በሙስና ወንጀል ተጠያቂ የመሆን እድላቸው አናሳ መሆኑን የአገሪቱ ብዙኃን መገናኛዎች ዘገባ ያመላክታል፡፡አሁን ለክስ ከቀረቡ የመንግስት ሰራተኞች ነጋዴዎችና የመንግስት የስራ ሀላፊዎች ውስጥ የአገሪቱ ወጣቶች አገልግሎት ኤጀንሲ ዋና አካውንታንትና የአገሪቱ ግምጃ ቤት ዋና ኦዲተር እንደሚገኙበት የኬንያ ዋና አቃቤ ህግ ኑረዲን ሙሀመድ ሀጂ ገልጸዋል፡፡ፕሬዝዳንት ኡሁሩ ኬንያታ ሙስናን ለመዋጋት ቃል የገቡት በአውሮፓዊያን ዘመን አቆጣጠር 2013 ወደ ስልጣን ለመጀመሪያ ጊዜ ሲመጡ ነበር፡፡ፕሬዝዳንት ኡሁሩ ግን የቃላቸውን ያህል ሙስናንን በመዋጋት ቁርጠኛ አለመሆናቸው እየተነሳ ይኮነናሉ፡፡እንደ ማሳያ የሚነሳባቸው ፕሬዝዳንት ኡሁሩ ኬንያታ በቢሮ ቆይታቸው ሁሉ አንድም ከፍተኛ ባለስልጣን በሙስና ወንጀል አለመጠየቁ ነው፡፡አቃቤ ህጉ ኑረዲን ሙሀመድ ሀጂ በሙስና ወንጀሉ ከተከሰሱት 54 ሰዎች 20ዎቹ በቁጥጥር ስር ማዋል መቻላቸውን አስታውቀዋል፡፡የተቀሩትም እጃቸውን እንዲሰጡ ጥሪ እንደቀረበላቸው ተናግረው ዛሬውኑ ለፍርድ እንደሚቀርቡም አረጋግጠዋል፡፡በተሰጣቸው ሀላፊነት የህዝብን አደራ አለመወጣታቸውን መሰረት በማድረግ ለፈጸሙት ወንጀል በሙሉ ተጠያቂ ይሆናሉም ብለዋል፡፡አሁን ለፍርድ የቀረቡት በሙስና ወንጀሉ የተጠረጠሩት ኬንያዊያን በአቃቤ ህጉ እንዲሁም በብሄራዊ የደህንነት አገልግሎት እና ገንዘቡ በተለያዩ ምክንያቶች የወጣባቸው የባንክ ሀላፊዎች ባደረጉት ብርቱ ትግል እንደሆነም ተገልጿል፡፡አቃቤ ህጉ እንደገለጹት ገንዘቡ የተመዘበረው በተጭበረበረ የክፍያ ትዕዛዝ እንዲሁም ለአንድ አገልግሎት ተደጋጋሚ ክፍያ እንዲፈጸም በማዘዝ እንደሆነ ተናግረዋል፡፡ሀጂ እንዲህ ያለ የመንግስት አካውንቶች ለጊዜው ከስጋት ነጻ እንዲሆኑ በሚል እንዳይንቀሳቀሱ መደረጋቸውንም አስታውቀዋል፡፡የኬንያ ጋዜጦችና ማህበራዊ ድረ ገጾች መረጃቸው ደርሷቸው ጉዳዩን ለሳምንታት መነጋገሪያ ማድረጋቸው ለሰዎቹ መያዝ አስተዋጽኦ ማበረከቱም ነው የተዘገበው፡፡ጉዳዩ ለመጀመሪያ ጊዜ ዴይሊኔሽን በተባለው የአገሪቱ ጋዜጣ ላይ እንደተጋለጠ እና ብዙዎች የማህበራዊ ሚዲያው ተጠቃሚ ኬንያዊያን ያስቆጣ እንደነበር ተነግሯል፡፡በርካቶች የፕሬዝዳንት ኡሁሩ ኬንያታ አስተዳደር በሙስና ላይ ያሳየውን ቸልተኛነት በመረረ ቃል እስከማውገዝና በአስተዳደሩ ደካማነት ላይ መቀለዳቸው ተዘግቧል፡፡እንደ አውሮፓዊያን የዘመን አቆጣጠር 2016 ላይ በኬንያ የሙስና ወንጀል ስፋት ላይ የተደረገ ጥናት አገሪቱ ከበጀቷ ሩብ ያህሉ በሙሰኞች እንደሚሰረቅ አሳይቷል፡፡ይህም ማለት በየዓመቱ 56 ሚሊዮን የአሜሪካ ዶላር ታጣለች እንደማለት ነው ሲል ሶኒ ሞርኒግ ሄራልድ የተባለ ድረ ገጽ ዘግቧል፡፡